O'zbekistonda tuman maktabgacha ta'lim bo'limlari tugatiladimi?

O'zbekistonda tuman maktabgacha ta'lim bo'limlari faoliyatini tugatish to'g'risidagi xabarlar ijtimoiy tarmoqlarda tarqaldi. Ushbu holat yuzasidan Maktabgacha ta'lim vazirligi ma'lumot berdi. 
Keltirilishicha, vazirlikka Prezident Administratsiyasi tomonidan tuman maktabgacha ta'lim bo'limlari faoliyatini tugatish hamda boshqa masalalarni nazarda tutuvchi qaror loyihasini ishlab chiqish topshirig'i berilgan.
Ayni paytda, vazirlik har tomonlama tahlil o'tkazish va tuman maktabgacha ta'lim bo'limlarini optimallashtirish bo'yicha mas'ul boshqarma va idoralardan, jumladan, hududiy boshqarmalardan takliflarni yig'ish, shuningdek, Moliya vazirligi bilan hamkorlikda barcha mexanizmlarni batafsil ishlab chiqishni rejalashtirgan.
Bugungi kunda qaror loyihasi ishlab chiqilish jarayonining endi boshlanganini inobatga olib, tuman maktabgacha ta'lim bo'limlari qanday o'zgarishi to'g'risida ma'lumot mavjud emas.
“Shu bilan birga, vazirlik tuman bo'limlarini optimallashtirishda barcha xodimlarning, butun tizimning manfaatlari, shuningdek, har bir hududning alohida o'ziga xos xususiyatlari inobatga olinishini kafolatlaydi. Ushbu yo'nalishdagi ilg'or jahon tajribasi ham qaror loyihasini ishlab chiquvchilar tomonidan hisobga olinadi. Bundan tashqari, amaliyotda, har qanday takliflar hududlardan birida tajriba-sinov tariqasida o'tkazilgandan keyin respublika miqyosida joriy etiladi”, deyiladi xabarda.
Qayd etilishicha, tuman bo'limlarini optimallashtirish natijasida joylarda yanada samarali boshqaruv tizimi tuzilib, pirovardida maktabgacha ta'lim tizimida sifatni oshirish va korruptsiya omillarini kamaytirishga qaratiladi. Bu qadam 2022–2026 yillarga mo'ljallangan yangi O'zbekistonning taraqqiyot strategiyasi va 2017 yilda qabul qilingan Ma'muriy islohotlar kontseptsiyasiga muvofiq bo'lib ma'muriy islohotlarning bir qismi hisoblanadi.
“Tuman maktabgacha ta'lim bo'limlari faoliyatini optimallashtirish masalasi Taraqqiyot strategiyasida belgilab berilgan va davlat organlari faoliyatini tubdan o'zgartirishga, kadrlar va moddiy resurslardan oqilona foydalanish hamda professional, adolatli va yuqori samarali davlat boshqaruvi tizimini joriy etishga qaratilgan maqsadlarga to'liq muvofiqligini alohida ta'kidlash lozim”, deyiladi xabarda.
Belgilangan maqsadlar davlat organlarining hududiy masalalarni hal etishda mas'uliyatini kuchaytirish, ma'muriy boshqaruv jarayonlari sifatini oshirish, boshqaruv apparatini qisqartirish va ish jarayonlarini optimallashtirish, barcha darajalarda samarali ishlarni tashkil etish va ochiqlikni ta'minlashni nazarda tutadi.
“Mavjud tuman maktabgacha ta'lim bo'limlari o'rniga paydo bo'lishi mumkin bo'lgan har qanday mahalliy boshqaruv shakllarining ish mexanizmlari, tuzilishi va vazifalari to'g'risida aniqroq tushunchaga ega bo'lmaguncha, shoshilinch xulosalar qilmaslikka yana bir bor chaqiramiz”, deya qo'shimcha qilingan xabarda.
Avvalroq Toshkentda 19 noyabr kuni bo'lib o'tgan tadbirda maktabgacha ta'lim vaziri Agrippina Shin O'zbekistonda qancha bola maktabgacha ta'lim tizimi bilan qamrab olinganini aytgandi.